PTTCH ฟรีโฟลทพุ่งหลังปูนใหญ่ขายหุ้น
ปตท.เคมีคอลเผยหลังปูนใหญ่ขายหุ้นทำปริมาณหุ้นหมุนเวียนในตลาดเพิ่ม
8 ธ.ค. 2553

ปตท.เคมีคอลเผยหลังปูนใหญ่ขายหุ้นทำปริมาณหุ้นหมุนเวียนในตลาดเพิ่ม
นายปฏิภาณ สคนธมาน รองกรรมการผู้จัดการใหญ่สายการเงินและบัญชีบริษัทปตท.เคมีคอล(PTTCH)กล่าวว่า การขายหุ้นออกของปูนใหญ่จะไม่กระทบต่อสัญญาซื้อขายสินค้าต่างๆที่มีต่อกัน เช่นสัญญาขายผลิตภัณฑ์โอเลฟินส์
นอกจากนี้มองว่าการที่ปูนขายหุ้นออกมาให้กับกองทุนต่างๆจะส่งผลให้ปริมาณหุ้นหมุนเวียนในตลาด(ฟรีโฟลต)ของบริษัทเพิ่มขึ้นมาอยู่ที่ประมาณ  35.59% จาก 20% ในปัจจุบันซึ่งจะส่งผลให้หุ้นของบริษัทอยู่ในความสนใจของนักลงทุนมากขึ้นเพราะที่ผ่านมาการออกไปนำเสนอข้อมูลที่ต่างประเทศ(โรดโชว์)นั้นประเด็นเรื่องฟรีโฟลทจะเป็นสิ่งที่นักลงทุนติงว่าหุ้นของบริษัทมีฟรีโฟลทน้อยเกินไป
"ยอมรับว่าในการขายนั้นปูนไม่ได้แจ้งล่วงหน้าส่วนเหตุผลนั้นก็คงเป็นไปตามที่แจ้งคือต้องการนำเงินออกไปลงทุนต่างประเทศส่วนความสัมพันธ์ทางการค้ายังคงเหมือนเดิมและการขายหุ้นครั้งนี้ไม่น่าจะส่งผลกระทบต่อการบริหารกิจการแต่อย่างใดเพราะคนมาซื้อเป็นกองทุนไม่ใช่พันธมิตรทางธุรกิจใดๆ"
สำหรับราคาหุ้นที่ปรับตัวลดลงนั้นก็เป็นผลมาจากการขายหุ้นในราคาที่ต่ำกว่ากระดานจึงทำให้หุ้นวิ่งลงมาและล่าสุดหุ้น PTTCH ลงมาซื้อขายที่146 บาทลดลง 8 บาท หรือ 5.19%